Dobar dan. Dame i gospodo zastupnici, poštovani gosti, otvaram 2. hitnu sjednicu Zastupničkog doma Parlamentarne skupštine BiH. [[INTONIRANJE HIMNE]] Srdačno pozdravljam sve nazočne zastupnike i goste. Odsutnost sa sjednice opravdali su zamjenik ministra vanjskih poslova gospodin Josip Brkić i ministar financija i trezora Bosne i Hercegovine gospodin Vjekoslav Bevanda, takođe ministar vanjske trgovine i ekonomskih odnosa gospodin Mirko Šarović, dostavili su obavijesti da zbog ranije preuzetih obveza nisu u mogućnosti nazočiti 2. hitnoj sjednici Doma. Takođe opravdanost sa sjednice napravila je i ministrica obrane gospođa Marina Pendeš. Konstatiram da sjednica u ovom trenutku, da je nazočno 28 zastupnika, što znači da sjednica ima kvorum za rad, ali u ovom trenutku ne konstatiram da ima za bilo kakvo odlučivanje. Želim reći da je sjednica sazvana u skladu sa člankom 27. stavak (1) točka b) i članka 68. Poslovnika Zastupničkog doma na zahtjev sljedećih zastupnika: Saše Magazinovića, Nermina Nikšića, Branislava Borenovića, Dragana Mektića, Jasmina Emrića, Nade Mladine, Damira Arnauta, Predraga Kojovića, Edite Đapo, Envera Bijedića, Mire Pekić, Mirsada Kukića, Aide Baručije i Mirjane Marinković-Lepić. Zahtjev za sazivanje hitne sjednice sa privitcima dostavljen je 11. lipnja 2019. godine, navedeni zahtjev kao i privitci uz zahtjev dostavljeni su vama u klubove. Otvaram raspravu o predloženom dnevnom redu. Za raspravu se javio zastupnik Nikola Lovrinović. Imate riječ, izvolite zastupniče.
Lijepi pozdrav kolegice i kolege, dame i gospodo, predsjedavajuća, kopredsjedavajući, dakle, sve u dvorani pozdravljam. Evo izražavam zadovoljstvo što smo nakon dužeg perioda se ovdje našli u ovoj dvorani gdje trebamo češće boraviti. Žao mi je što je to na ovaj način sazvano i što je izvanredna sjednica i ne mislim da je bilo razloga za ovako šta trebalo je to rješavati na drugi način, ali tu je što je, dakle i poslovnički je to mogućnost i mi se danas nalazimo u izvanrednoj sjednici drugoj, kako je rekla predsjedavajuća. Međutim, ja imam primjedbe na dnevni red zato što mislim da točka koja se odnosi na pravosuđe, a naziva se – Aktualna situacija u pravosudnim institucijama Bosne i Hercegovine sa naglaskom na obveze iz preporuka Europske komisije, mislim da niti je zrela, niti ima neke 2 specijalne potrebe za žurnošću, odnosno da raspravljamo to danas na sjednici koja se naziva žurnom ili hitnom sjednicom. Predlažem, dakle, da se ta točka skine, posebice što nemamo materijal, mi doduše nemamo materijal ni za ovu drugu točku kakav bi trebalo, ali uvažavajući situaciju u kojoj se nalazimo kad je u pitanju druga točka dnevnog reda, tj. migracije i problemi oko toga, možda bi Parlament i trebao o tome raspraviti danas i na ovaj način, ali za ovu prvu točku doista, po mom mišljenju, nema nikakvoga razloga da na ovakav način raspravljamo, a posebice da prilog bude samo Izvješće VSTV-a, a zapravo se to odnosi na samo redovita zasjedanja i to usvajamo u redovitim sjednicama i ne vjerujem da nam to Izvješće za 2018. može nešto specijalno pomoći, bar sam ja to dobio u dnevnom redu. Dakle, predložio bih kolegama da se to skine s dnevnog reda, ali da se danas raspravlja samo o ovom problemu koji se odnosi na migracije i probleme oko istih. Hvala lijepa.
Zahvaljujem zastupniku. Povreda Poslovnika, zastupnik Damir Arnaut. Izvolite zastupniče.
Zahvaljujem predsjedavajuća. Vidite, radi se o obaveznoj tački dnevnog reda zato što, a skidanje obaveznih tačaka nije dozvoljeno u skladu sa članom 71. stav (1), jer naime član 70. stav (2) Poslovnika vrlo jasno kaže da je obavezna tačka koja je prošla proceduru u skladu sa Poslovnikom. Ova tačka je u skladu sa Poslovnikom prošla proceduru za potrebe hitne sjednice. Dakle, vrlo je jasno da je ovo obavezna tačka dnevnog reda koja ne dozvoljava skidanje. I još nešto, što se tiče Vaše konstatacije, predsjedavajuća, o kvorumu za odlučivanje takav termin ja za ove više od četiri godine još uvijek nisam uspio naći u Poslovniku. Dakle, termin „kvorum za odučivanje“ je proizvoljna konstatacija koja nema utemeljenje ni u Ustavu BiH, ni u Poslovniku ovog Doma. Hvala.
Zahvaljujem. Ne znam da li uvaženi zastupnik želi da mi sad u ovom trenutku prekinemo sjednicu zato što nemamo uvjete da protumačimo Poslovnik na koji ste se Vi pozvali. Znači, mi u, o hitnim sjednicama u Poslovniku nemamo posebnih odredbi, govori se da se ima pravo o svim sjednicama da Kolegij u proširenom sastavu utvrđuje dnevni red, kao i o redovnim sjednicama, i da se na svakoj sjednici može vršiti i dopuna i skidanje točaka. Znači, svaki zastupnik ima pravo na tome, iza toga mi se izjašnjavamo o predloženom materijalu u cijelosti, kao što to piše u Poslovniku. Da ne bi u ovom trenutku prekidala dalju raspravu pokušaćemo vidjeti da li postoji prostora da radimo, prema tome nećemo intervenirati odma na Vašu prvu opasku i tražiti tumačenje Poslovnika zbog kojih moramo prekinuti sjednicu, to ćemo vidjeti što će se napraviti u budućnosti. A sada zastupnik Saša Magazinović, ispravak krivog navoda. Izvolite zastupniče. 3
Poštovana predsjedavajuća, zamjeniče, kolegice i kolege, ostali gosti, sve vas srdačno pozdravljam i na početku želim predsjedavajuća izraziti zadovoljstvo zbog Vaše opredjeljenosti da danas držimo sjednicu i da obavimo raspravu. Neću ponavljati ono što je kolega Arnaut rekao, s čim se manje-više slažem, ali želim replicirati kolegi Lovrinoviću u smislu njegovih argumenata za skidanje ove tačke dnevnog reda. On kaže – situacija nije zrela da se o ovom razgovara. Dakle, nije i ja se slažem, prezrela je i trebalo je davno o ovome govoriti. Situacija u pravosuđu je takva da je više jasno svima, a ne samo u Bosni i Hercegovini nego i van granica naše zemlje, što je vidljivo iz Mišljenja Evropske komisije o našem zahtjevu za kandidatski status da je situacija u pravosuđu katastrofalna i da je to možda i glavni uzrok, odnosno temelj svih ostalih problema u ovoj državi. Dakle, to je postao otuđeni centar moći, primjer neefikasnosti i pogodovanja politički usmjerenih procesa i drugih nepravilnosti, a mi kao najviše zakonodavno tijelo države Bosne i Hercegovine i te kako imamo obavezu kao zakonodavac u ovoj oblasti da o tome govorimo i reagujemo. Meni je izuzetno žao što predstavnici pravosudnih institucija nisu ovdje, neki su na odmorima, a neki su odavno na odmorima, ali smatram da to nas ne sprječava da govorimo. Nije žurno, ne da je pet do dvanaest nego je dvanaest i pet po obe tačke dnevnog reda i ne znam zbog čega bilo ko, ne znam koji je politički razlog ili bilo koji drugi da se bježi od rasprave o neefikasnom pravosuđu koje je obilježeno brojnim aferama. I zaista molim kolegu Lovrinovića da odustane od ovog zahtjeva koji opet, evo i ja smatram da nije u skladu s Poslovnikom, ali dajte da pustimo da Parlament radi, da se govori, da se predlaže. Mi imamo mogućnost danas da usvojimo i zaključke, možemo ih usvojiti, ako u drugom krugu glasanja ne postoji većina to ide na Kolegij, ja vjerujem da će zaključci biti takvi da ćete se vi u Kolegiju složiti sa njima, ali dajte da pustimo da Parlament radi i da pokažemo zaista da imamo neku vrstu odgovornosti. Ministar Mektić je trebao danas biti na sastanku sa ministrima, kolegama svojim iz regije, otkazao je to došao je ovdje, on je jedan, evo u dvostrukoj je funkciji i kao zastupnik, ali i kao jedan od uvodničara na ovu tačku dnevnog reda. Ljudi su došli iz daleka hajte da radimo pa dokle, dokle god može.
Zahvaljujem. Zastupnik Damir Arnaut, povreda Poslovnika. Izvolite zastupniče.
Zahvaljujem predsjedavajuća. Pa vidite, Vi kao predsjedavajuća odlučujete a ne Kolegij, dakle, vrlo je jasan član 76. stav (1) – polsanik je obavezan navesti odredbu Poslovnika koja je povrijeđena, nakon čega će predsjedavajući Doma odlučiti o opravdanosti prigovora u vezi sa povredom Poslovnika. Dakle, nije Kolegij, niste u pravu. Ovaj, a ukoliko Vi odbijete, ukoliko Vi ne možete obavljati svoju dužnost, pa imamo zamjenika predsjedavajućeg i, i to je propisano da on onda prauzima vođenje sjednice itd. Sjednicu možete prekinuti samo ukoliko nema kvoruma i ukoliko niste u stanju održavati red, Poslovnik je vrlo jasan po ovom pitanju. Hvala. 4
Konstatiram da ste zloupotrijebili poslovničke odredbe. Jasmin Emrić, ispravka krivog navoda. Izvolite.
Zahvaljujem predsjedavajuća. Također želim iskazati zadovoljstvo što smo evo nakon pola godine u Bijeloj sali, pa da građani vide da smo živi ako ništa drugo i evo pokušavamo da nešto radimo, mislim da je to dobra poruka da građani čuju da su zastupnice i zastupnici u Predstavničkom domu zdravo, da su živi i da evo izražavaju zadovoljstvo što konačno imamo priliku da radimo. Hvala Vam predsjedavajuća što ste sazvali ovu 2. hitnu sjednicu zbog toga što su predložene dvije vrlo važne i vrlo aktualne tačke dnevnog reda i mi se svi moramo složiti s time, pa sam se ja javio samo da reagiram na ono što je kolega Lovrinović rekao, a to da nije trenutak da raspravljamo o ovoj prvoj tačci dnevnog reda – Aktualna situacija u pravosuđu. Evo ja ću samo da podsjetim da je u skladu sa Zakonom o Visokom sudskom i tužilačkom vijeću, Visoko sudsko i tužilačko vijeće u obavezi da do 01. maja dostavi redovan godišnji izvještaj o stanju u pravosuđu i da taj izvještaj kasnije raspravljaju skoro svi zakonodavni organi u Bosni i Hercegovini, pa između ostalog taj izvještaj se dostavlja i Predstavničkom domu Parlamentarne skupštine BiH. I mi smo svake godine raspravljali, odnosno imali na dnevnom redu i raspravljali o tom izvještaju i ovaj izvještaj je dostavljen u prilogu, ovaj izvještaj je objavljen i na zvaničnoj web stranici Visokog sudskog i tužilačkog vijeća, što znači da su ga isti izradili, razmatrali, objavili i usvojili, stoga nema nikakvog razloga da mi kao predstavnički organ države Bosne i Hercegovine u skladu sa zakonima ove države ne dobijemo taj matarijal i o istom ne rasrpavljamo, a pogotovo da sada ne izdvajamo kontekst najbližih događaja, pa možemo reći i doživljaja u Visokom sudskom i tužilačkom vijeću i procesa itd. ali onda bi ušli u raspravu ako bi to sada pokrenuli. Stoga ja smatram da je opravdano da mi imamo ovu prvu tačku na dnevnom redu i ja se nadam da ćemo mi usvojiti ovaj dnevni red, odnosno da se ova tačka, kao što je i kolega naglasio, i ne može skinuti s dnevnog reda. Hvala.
Zahvaljujem. Zastupnik Šemsudin Mehmedović, ispravka krivog navoda. Izvolite zastupniče.
Zahvaljujem. Moja ispravka krivog navoda se odnosi na kolegu Sašu Magazinovića koji je rekao da su ispunjeni poslovnički uvjeti da se ova tačka broj 1. nađe na dnevnom redu. Naravno, apsolutno podržavam održavanje ove sjednice i podržavam da se nađu ove dvije tačke na dnevnom redu, ali ne može se priložiti pod tačkom 1. materijal Godišnje izvješće za 2018. godinu Visokog sudskog i tužilačkog vijeća, ako se tačka zove – Aktuelna situacija u pravosudnim institucijama Bosne i Hercegovine s akcentom na obaveze iz preporuka Evropske komisije. Zašto ovo kažem? Danas ja sam ovdje očekivao da u najmanju ruku vidimo predsjedavajućeg Visokog sudskog i tužilačkog vijeća koji se našao, igrom slučaja, u aferi „Potkivanje“ kako se to već zove i mislim da je to ponajvažnija tačka dnevnog reda o kojoj bi zastupnici trebali danas da raspravljaju iz razloga što jedan od ključnih faktora odlaska mladih 5 ljudi iz Bosne i Hercegovine je institucionalna nesigurnost, odnosno generiranje nepravde u svakom segmentu društvenog života. I zbog toga smatram da bi trebalo, pretpostavljam, nakon usvajanja dnevnog reda tražiti da se ovdje nađe ako ne cjelokupni sastav Visokog sudskog i tužilačkog vijeća, a onda bar predsjedavajući i njegovi zamjenici. Stoga smatram da je ovo veoma važno pitanje, možda ponajvažnije pitanje i naravno čudi me da nema kolega zastupnika i zastupnica koji danas bojkotuju rad ove sjednice, jer ne znam šta je preče danas osim da izvršavaju svoju Ustavom određenu ulogu, a to je da održavaju, odnosno prisustvuju sjednicama i učestvuju aktivno u radu Zastupničkog doma. Hvala lijepo.
Hvala lijepa. Saša Magazinović, zastupnik, ispravka krivog navoda. Izvolite zastupniče.
Dakle, kolega Mehmedović kao čovjek sa dugogodišnjim parlamentarnim iskustvom bi trebao znati, mislim da i zna da nikome, pa ni Vama kolega Mehmedoviću, nije bilo zabranjeno, kao ni Vašem klubu i Vašoj stranci, da predložite bilo koju tačku dnevnog reda i nađete bilo koji materijal i predložite. Dakle, Vama ne odgovara ovaj materijal, tražite više. A ko Vam je branio da predložite sjednicu? Što šutite o krizi u pravosuđu? I sad treba i da šuti Parlament. Što niste Vi predložili? Što niste inicirali? Što to nije uradio Vaš član Predsjedništva BiH? Što to nije uradio predsjedavajući Vijeća ministara koji ima odgovornost? A onda kad to urade neki zastupnici koji se trude da ima neki, da pokažu neki angažman, onda kažete ne valja vam materijal. Znate kako smo došli do materijala? Nismo tako što smo ga dobili od Vijeća ministara, nismo tako što smo ga dobili od VSTV-a nego što smo tragali, Emrić našao na njihovoj web stranici, nismo ga dobili zvanično, kao što ništa pod milim Bogom Parlament ne dobija, ni o evropskim integracijama, ni o migrantskoj krizi, to valjda nekome u ovoj državi odgovara i onda kad sazovemo sjednicu kaže ne valja vam materijal. Evo donesite vi materijal, donesite vi materijal koji hoćete, ima vas deset u klubu, pet treba da predložite sjednicu. Predložite iduće sedmice odma sjednicu i donesite te materijale, vi bar imate odakle donijeti, iz Predsjedništva, iz vlade, odnosno Vijeća ministara. Pa nije korektno to, nije korektno da pokušavate zbog nezadovoljstva materijalom što je to samo Izvještaj o radu VSTV-a da odgodimo ovu raspravu. Progovorite o nepravdi u pravosudnom sistemu ili i dalje šutite i potvrdite da ste dio toga lošege što se dešava.
Zahvaljujem. Zastupnik Šamsudin Mehmedović, ispravka krivog navoda. Izvolite zastupniče.
Zahvaljujem predsjedavajuća. Ja mislim da u ovom Domu treba izmijeniti Kodeks ponašanja zastupnika i definisati koliko tačno decibela treba visina tona da bude i zbog toga upozoravam kolegu Sašu Magazinovića da malo spusti ton i da trezveno i ljudski korektno razgovaramo u ovom Domu, inače ponajmanje meni trebate držati predavanje o bilo čemu o čemu ste govorili. Jesam rekao da podržavam da se obavi rasprava na ovu temu, ali ne može bit ovakav materijal, ovakav 6 materijal je dostupan svima nama, pa i Vama i naravno najlakše je sa interneta skinuti ovaj materijal, isprintati i govoriti kako je to obilan materijal koji može poslužiti za raspravu. Ovaj materijal ne odražava suštinu problema jer mi, koliko sam ja evo u Parlamentu nekih 12, 13-ta godina, nismo nikad prihvatili k znanju informaciju o radu Visokog sudskog i tužilačkog vijeća. Zar to nije dovoljno bilo za Visoko sudsko i tužilačko vijeće da kažu, pa stvarno nešto nije u redu u ovoj zemlji Bosni i Hercegovini. Zato ponajmanje gospodin Saša Magazinović može držati meni predavanja o ovoj temi, prema tome ja sam i te kako za to da obavimo raspravu, ali trebaju akteri da budu ovdje, da sjede, da slušaju šta ćemo im reć inače mi ćemo sami sebi ovdje da dežimo predavanje i da govorimo kako nešto nije u redu u Visokom sudskom i tužilačkom vijeću. Hvala lijepo.
Zahvaljujem. Zastupnik Nikola Lovrinović, ispravka krivog navoda. Izvolite zastupniče.
Pa bilo ih je nekoliko, hvala predsjedavajuća. Dakle, doista na tragu ovog što je gospodin i kolega Mehmedović govorio, dakle neuralgija i svo stanje u pravosuđu nije razlog da na ovaj, na ovakav način raspravljamo danas u žurnoj sjednici. Bez obzira što kolega Magazinović ima masu ispravnih razmišljanja o ovoj temi i pridružuje se onome što je rekao kolega Mehmedović, mi smo u prošlom mandatu pokušavali i zakone staviti na dnevni red i izglasavali, obarali izvješća i VSTV-a i Tužiteljstva itd. dakle to nije bilo dovoljno da napravimo nešto u prošlom mandatu da na žurnoj sjednici u kojoj nemamo materijal, čak kad bismo ga mi sad i nabavili, evo na koga se, recimo ja kad bi pokušao nešto naći, kako ću naći tako je točka postavljena, imamo stavove Evropske komisije. Pa zamislite da u izvanrednoj sjednici uđemo tako da pričamo eto onako da, neću da kažem napamet, vjerojatno su kolege se potrudile i nešto spoznale o toj temi, ali ako ćete o tome kako je stanje u pravosuđu hajmo pričati kakvo je stanje kod nas, pa nemamo radna tijela, po čemu je ovo obvezna točka, kolega Arnaut, po čemu je ovo obvezna točka. Dajte se, dajte da vidimo, nije bilo Kolegija u proširenom sastavu. Ovo je, dakle, izvanredna sjednica, zna se kako neka točka postaje obvezna. Ali evo i da je obvezna, znači o čemu ćemo pričati, dakle hoćemo li sad mi ovdje ustajati zastupnici bez ikakvog materijala iznositi svoje dojmove, svoja viđenja, svoje spoznaje o stanju u pravosuđu i o tome raspravljati. Ja ne znam kako ćemo izaći iz te točke, šta ćemo mi to predložiti, a posebice nema aktera, nema nikog živog, dakle, ovdje. Podsjetiću vas samo da, recimo, prve godine prošlog mandata kad sam bio zastupnik, pa kad postavljam gospodinu tužitelju pitanja neka iz njegovog izvješća, znate koliko nas je puta ignorirao, nije htio uopće da nam odgovara na pitanja, zato što ne smatra potrebnim, jer nismo mi tijelo kojem on odgovara, ta su izvješća samo bila fiktivan. I oni koji se danas zalažu, dakle, da se zakoni urede tako da ovaj Parlament bude na čelu ove države tada nisu bili za takva rješenja, jer je to tada smatrano političkim pritiskom na sud, e sad je se stvar promijenila [[govornik se upozorava na vrijeme]] ja sam da se raspravi, ali i da se, da imamo nešto, da od nečeg krenemo, pa nismo mi, ovo je Parlament. Dakle, nećemo pričati eto onako, ima medijsko izvješće, ima ova, ima ono, pa ćemo o tom pričati. Ja nisam za takvu raspravu, jesam za raspravu ali ne danas o ovoj tački dnevnog reda. Hvala lijepo. 7
Hvala zastupniku. Jasmin Ermić zastupnik, ispravka krivog navoda. Izvolite zastupniče.
Pa evo ja bih se složio sa kolegom Lovrinovićem da nije stvarno dobro da mi o ovako važnoj tačci dnevnog reda raspravljamo na hitnoj sjednic, stanje u pravosuđu u Bosni i Hercegovini i nije dobro. Ali znate zašto kolega Lovrinoviću mi raspravljamo na hitnoj sjednici, pa zbog toga što nema redovnih, nema redovnih sjednica. Pa sazovite redovnu sjednicu, imamo Kolegij Predstavničkog doma Parlamentarne skupštine BiH neka sazove redovnu sjednicu i postavi dnevni red i uvrsti sve one tačke koje su do sada trebale biti raspravljane u ovom uvaženom Domu na dnevni red te redovne sjednice. Dajte da počnemo da radimo, pa javnost u Bosni i Hercegovini priča na ove teme mjesecima i prozivaju nas zastupnike da mi šutimo, da mi ništa ne radimo, da se ne čuje naš glas, da nemamo stavove, da se mi solidariziramo sa stanjem u pravosuđu, da nama sve ove afere mogu stati pod kapu, svi smo mi isti itd. itd. Pa moramo kolega Lovrinoviću evo hitno reći ja nisam takav, ne želim biti takav, želimo uređen sistem i zbog toga je hitna sjednica i zbog toga podržavam ovu prvu tačku dnevnog reda. Jel' treba materijala, pa koliko je bilo do sada materijala u javnosti u opticaju itd. o stanju u pravosuđu. Pa dajte sazovite redovnu sjednicu, imate sve instrumente u svojim rukama, stavite ovo na dnevni red, obezbijedite predstavnike Visokog sudskog i tužilačkog vijeća da sjednemo i da na redovnoj sjednici raspravljamo o ovim temama, da donosimo zaključke, da uređujemo procedure, da se vidi da je nama stalo do vladavine prava i pravne države i uređenja pravnog sistema, da se to vidi i da se to čuje iz ove Bijele sale, gospodine Lovrinoviću. Zato ja smatram da je hitno i da treba danas, evo neka se čuje ovaj glas da smo mi ovdje došli, da sjednemo, da kažemo [[govornik se upozorava na vrijeme]] moraju se ove stvari raspraviti jer građani su ogorčeni i oni rade kojekakve performanse, šalju nam vrlo jasne poruke [[govornik se upozorava na vrijeme]] uvažene kolegice i kolege moramo početi raditi. Hvala vam.
Zahvaljujem. Zastupnik Branislav Borenović, ispravka krivog navoda. Izvolite zastupniče.
Hvala uvažena predsjedavajuća Parlamenta. Pa ja bih se složio sa kolegama koji, mislim da su jasno rekli da je zaista očekivanje javnosti da ako ništa drugo opravdamo sve one visoke plate koje dobijamo redovno, ja sam prvi put u ovom Parlamentu nije kasnila ni sat plata i to malo kod svih nas ipak izaziva jednu vrstu griže savjesti. Ali prije nego što počnemo govoriti o ovim izuzetno važnim temama i stanje u pravosudnom sistemu u Bosni i Hercegovini i stanje kada je u pitanju migrantska kriza, gospodin Lovrinović je naveo jedan, jedno ključno pitanje na koje nemamo još uvijek zvanične odgovore. Ovo je institucija koja mora davati zvanične odgovore. Zašto Parlament ne radi? Dajte već jednom, vi koji vodite Parlament na osnovu odluke većine Parlamenta, dajte nam zvanični odgovor, a tražen je od strane nekoliko uvaženih parlamentaraca, zašto Parlament ne funkcioniše, koji su to, da li je tačno da je to zbog odluke nekoliko poslaničkih klubova, kojih poslaničkih klubova, ko čini te poslaničke klubove, iz kojih političkih partija dolaze, jer ja ne 8 želim da bilo ko ovdje nosi odgovornost za nerad Parlamenta zbog nekoliko ljudi ili nekoliko političkih klubova ili nekoliko političkih stranaka koje su započele proces formiranja zajedničkih institucija u ovoj zemlji. Da bismo otklonili bilo kakve generalizacije vrlo je važno da dobijemo taj odgovor na to pitanje kako bismo mogli da dalje nastavimo rad i na ovaj način i kako bismo bar koliko-toliko opravdali povjerenje ljudi koji i naroda koji nas plaća.
Zahvaljujem zastupniku. Molim sve zastupnike i zastupnice da se pridržavaju rasprave o dnevnom redu. Zastupnik Damir Arnaut, ispravka krivog navoda. Izvolite zastupniče.
Zahvaljujem. Ispravka krivog navoda kolege Lovrinovića. Vidite, ovo je stara priča na koju sam ja navikao u prošlom sazivu, ne znam ja, Magazinović, Mešić, predložimo ukidanje ili smanjenje naknada i onda se jave tako i kažu ne trebate vi to raditi kao pojedinačni poslanici to treba Vijeće ministara, a nadležan Vjeko Bevanda i pet godina Vjeko Bevanda ne dostavlja izmjene i dopune Zakona o platama. Pa mi da smo vas čekali s tom pričom pola onih koji su to u prošlom sazivu pričali bi sad uzimali bijeli hljeb, ali mi nismo čekali nego smo ga ukinuli i isti je razlog, potpuno ista paralela u vezi sazivanja sjednice sa ovom tačkom dnevnog reda. Vidite, kad je u pitanju ovo što je kolega Lovrinović problematizirao šta i kolega Mehmedović skupa, šta to kao Parlament danas može. Možemo usvojiti deklaraciju, možemo usvojiti preporuku, možemo usvojiti zaključak. Štaviše čak je iz ove rasprave moguće da proistekne inicijativa o izmjenama i dopunama Zakona o VSTV-u koje su prijeko potrebne uzimajući u obzir šta se dešava. I što se tiče kolege Mehmedovića da nema ovdje predsjednika VSTV-a i ja mislim da bi bilo korisno da bude ovdje i da čuje ovo što govorimo, ali to ne smije biti razlog za neodržavanje ove sjednice ili za neraspravljanje o ovoj tački dnevnog reda. Pa je li vi shvatate da upravo zato što tog čovjeka nema ovdje postoji prijeka potreba da se o ovom pitanju raspravi. A nema ga zato što čovjek se Fejsbukom oglašava i nama i ostatku Bosne i Hercegovine, Fejsbukom ljudi moji, pa to je samo od sebe potrebno, naglašava potrebu da o ovome raspravimo na ovom Domu. Hvala.
Zahvaljujem. Zastupnik Nikola Lovrinović, ispravka krivog navoda. Izvolite zastupniče.
Počeo bi od onoga što je rekao kolega Borenović, dakle i ja sam za to da se ne generalizira, dakle ne možemo mi biti svi krivi, u suštini možemo, ali i ne možemo mora se ipak znati što ko radi i u ovom Parlamentu i u ovoj državi. Kolega Emrić, ovaj, kaže da, eto naveo je svoje razloge zašto bi točka trebala biti. Ja mu samo mogu odgovoriti ovo da je HDZ spreman danas da se prekine ova sjednica i da se nastavi redovita sjednica s radom i da se imenuje Vijeće ministara, danas, danas prekinućemo je za sat vremena, izvolite pošaljite prijedloge za sastav radnih tijela, pošaljite prijedlog za mandatara i 9 mi smo sprmeni dakle da, ne bi generalizirali kako kaže gospodin Borenović. Dakle, nas što se tiče nikakav problem i da se ovo prekine i da nastavimo redovitu sjednicu. A kolega Arnaut niste odgovorili po čemu je ova točka, dakle, obvezna, niste odgovorili. Dakle, obvezna je po stanju, obvezna je o onome što se događa u pravosuđu, ja se s tim slažem, ma niste Vi naveli, dakle Vi znate kako točka dobiva prefiks obvezne. Kolegija u proširenom sastavu nije bilo, radnih tijela nema, informacija.
Molim vas da ne dobacujete s mjesta, molim vas.
Ja se nadam da će kolege koje su pokrenule ovu točku dnevnog reda i ovu sjednicu, dakle, onda oni biti uvodničari ako ostane ova točka dnevnog reda, da vidim šta ćemo tu reć osim naših dojmova, mogu i ja o tome pričati šta god hoćete, ali netko mora podnijeti ovdje izvješće o ovako postavljenoj točci. O čemu ćemo mi raspravljati, o čemu ćemo donijeti zaključke? Ja mislim da smo se razumjeli i zato predlažem da se skine i ništa drugo.
Zahvaljujem. Zastupnik Zukan Helez, ispravka krivog navoda. Izvolite zasupniče.
Hvala. Uvažena predsjedavajuća, dopredsjedavajući, koleginice i kolege zastupnici ja mislim da nemamo nijednog jedinog razloga da osporavamo ovu današnju sjednicu. Kolega Lovrinoviću, ko bi trebao da raspravlja ako je prvi čovjek, znači, u piramidi pravosudnih institucija Bosne i Hercegovine osumnjičen, uslikan, snimljen, da traži mito, da traži, zar to treba neko općinsko vijeće da raspravlja o tome? Mi smo hitno trebali, davno trebali, odmah u roku od 24 sata da Vi predsjedavajuća, rukovodstvo, da sazovete redovnu sjednicu. Čuj kako ćemo, kako, koji način, pa svi ovdje znamo, pa znaju građani kako to ide. Mi danas ovdje možemo, da je normalna država, mi bismo donijeli zaključak, dali roka ministru pravde u roku od dva mjeseca, tri, mjesec dana da napravi izmjene i dopune Zakona o Visokom sudskom i tužilačkom vijeću. Ukoliko to ne uradi, da na današnjoj sjednici, ukoliko to ne uradi u svakoj normalnoj državi tražimo njegovu ostavku i izglasavamo. Međutim, mi nećemo to da radimo, mi svi znamo šta se dešava i svakodnevno i sad nam se u lice smiju, znači, prvi čovjek neće, a šta ako neće nikad da dođe on ovdje? Koji je mehanizam da ga natjeramo? I mi nikad ne možemo raspravljati o ovoj problematici. I nije samo ovaj predsjedavajući Visokog sudskog i tužilačkog vijeća, svi koji dolazimo iz nekih sredina znamo, da Bog sačuva, šta rade neki, neke sudije i tužioci u lokalnim sredinama pod potpunom poliltičkom kontrolom, 100% u kriminalnim radnjama. U ovoj državi samo se još sudi ona sirotinja koja dotjera drva da preživi tamo i na njima se loži i to se vodi kao privredni kriminal i zato 1001 razlog ima da danas održimo ovu sjednicu, da donesemo adekvatne zaključke, da obavežemo one koji takođe primaju visoke plate da rade svoj posao. Hvala. 10
Zahvaljujem. Prelazimo na raspravu o dnevnom redu. Zastupnik Adil Osmanović, rasprava. Izvolite zastupniče.
Hvala predsjedavajuća. Kolegice i kolege poslanici, uvaženi gosti Klub poslanika Stranke demokratske akcije je spreman da uzme učešće na 2. hitnoj sjednici Predstavničkog doma Parlamentarne skupštine BiH po predloženim tačkama dnevnog reda, što su moje kolege iz Kluba već kazale. Prva tačka dnevnog reda koja nosi naziv – Aktulena situacija u pravosudnim institucijama Bosne i Hercegovine sa akcentom na obaveze iz preporuke Evropske komisije ne korespondira sa materijalom kojeg smo dobili, ali smo spremi da radimo i, naravno, u toj raspravi ćemo dopuniti neke stvari, pogotovo kad su u pitanju akcenti i obaveze iz preporuke Evropske komisije. Očigledno je da postoji ozbiljna afera kad je u pitanju Visoko sudsko i tužilačko vijeće i ovaj Dom oko te teme i te kako treba da raspravlja. Ali kao predsjednik Kluba poslanika Stranke demokratske akcije na sjedici koju smo upravo održali želim da uputim jednu sugestiju Vama predsjedavajuća, da ste Vi u obavezni da sazivate sjednice ovog visokog Doma, jer Vi nemate nikakve ozbiljne argumente, pogotovo koji se baziraju na Ustavu i zakonu, da ne sazivate sjednice ovog Doma jer politikantske su izjave onih koji neće da učestvuju u Domu samo zato što nije imenovano Vijeće ministara. Vi sazovite sjednicu Doma, ovo što je rekao kolega Borenović, da vidimo koji to poslanici ne dolaze, koji vrše opstrukciju, koje su to političke stranke i vidjećemo da li ovaj Dom ima kapacitet da radi. Svaki puta ćemo doći, uzeti učešće i želimo da radimo u ovom Domu. Ono što u ime Kluba poslanika bi želio da nam pojasnite, član 7. Poslovnika o radu, tačka 4) u kojem stoji da poslanik koji je spriječen prisustvovati sjednici Doma ili sjednici komisije čiji je član, ili koji mora napustiti sjednicu za vrijeme njenog trajanja, ne vrijeme obavještava predsjedavajućeg Doma. Volio bih znati kakvi su argumenti i šta su Vas obavijestili ovi poslanici koji danas nisu došli ovdje na zasjedanje. Što je rekao kolega Lovrinović, nema nikakve veze imenovanje Vijeća ministara sa ovim Domom. Staro Vijeće ministara može raditi i radi, a mi trebamo da u skladu sa Ustavom, zakonom i Poslovnikom o radu vršimo svoju obavezu koja je pred nama. Hvala.
Zahvaljujem zastupniku, samo uz jedan komentar, predsjedavajuća ovog Doma ne saziva sjednice nego radi u skladu sa Poslovnikom, trenutno predstavlja ovaj Dom, a Kolegij Zastupničkog doma odlučuje, znači, o sazivanju sjednica kojima prethode sjednice Kolegija na kojima se odluke donose konsenzusom, a da bi sjednica bila sazvana postoje, također, poslovničke odredbe koje kažu koje se sve točke mogu naći na dnevnom redu i da sve točke u skladu sa Poslovnikom moraju biti obrađene onako kako to traže poslovničke odredbe. Znači, kada stvorimo pretpostavke da nam Dom u zakonodavnom smislu i poslovničkom može u punom kapacitetu raditi, nikakav problem neće biti, niti do predsjedavajuće, niti do sljedećeg predsjedavajućeg ili dopredsjedavajućeg, konkretno mislim i na mene osobno. Evo, nadam se da smo se razumjeli. Zastupnik Damir Arnaut, povreda Poslovnika. Izvolite zastupniče. 11
Ja se ispričavam predsjedavajuća, ali to jednostavno što ste rekli nije tačno. Član 21. stav (2) kaže – sjednicu Kolegija Doma saziva predsjedavajući Doma na zahtjev bilo kojeg njegovog člana. Je li Vi sazivate sjednice Kolegija Doma da biste uopšte stvorili pretpostavke da sazovete sjednicu Doma? A kad kaže isto tako – na zahtjev bilo kojeg njegovog člana, mene sada interesuje je li kolega Zvizdić Vas zamoli da sazovete sjednicu Kolegija da bi onda stvorili pretpostavke ... sjednice Doma? Dakle, idemo u krug, a Poslovnik vrlo jasno omogućava da ovaj Dom radi i ukoliko ne radi to je samo zbog toga što osobe koje su prema Poslovniku dužne i obavezne da ga izvršavaju ne rade svoj posao.
Zahvaljujem. Niste u pravu, sjednice Kolegija se redovito sazivaju, kada pristigne materijal sjednica Kolegija je zakazana i za sljedeći tjedan za srijedu i u pretpošlom tjednu je zasjedala, prema tome, znači, Kolegij radi u skladu sa Poslovnikom i u kapacitetu koji može kako bi ispoštovali zakonit i transparentan način rada ovog Doma, odnosno misleći samo na članove Kolegija. Znači, bilo ko od članova Kolegija, predsjedavajući il' dopredsjedavajući, nema nikakvu ulogu sam pojedinačno izuzev kao članovi Kolegija. Prema tome, molim Vas još jednom da ne zloupotrebljavate poslovničke odredbe. Ako budete to nastavili u budućnosti ja ću morati prekinuti sjednicu da bi zatražila tumačenje odredbi Poslovnika na koje se Vi zapravo i ne pozivate, negdje se pozivate, a negdje se ne pozivate. Zastupnik Adil Osmanović, ispravka krivog navoda. Izvolite zastupniče.
Uvažena predsjedavajuća, nisam mislio da repliciram, ali evo. Ja sam pomno slušao Vaše izjave u pisanim, elektronskim medijima gdje ste Vi jasno i precizno kazali da u ovom trenutku imate toliko materijala koji su dostavljeni od strane Vijeća ministara i od strane nas ovdje u Zastupničkom domu da se mogu održati dvije sjednice ovog Doma. Ako se tako budete ponašali, onda nam ništa drugo ne preostaje nego da tražimo ovakve hitne sjednice, nije ni Vama dobro, ali nije dobro ni za ovaj Dom. Mi tražimo da sazivate sjednice i tražimo zaista da vidimo koji su to razlozi, niste mi odgovorili koji su razlozi poslanika iz ovih, evo, mojih kolega, iz entiteta Republika Srpska koji danas nisu došli što ne prisustvuju današnjoj sjednici da vidimo je li to negdje kršenje Poslovnika, je li to kršenje Ustava, zakona ili je to neka samo politička izjava koju ste Vi tako prihvatili i tako se ponašate u pogledu nesazivanja ovog Doma. Hvala.
Zahvaljujem uvaženom zastupniku i upozoravam da se zloupotrebljavaju poslovničke odredbe. Mi se nalazimo trenutno na raspravi o dnevnom redu, ali smo ušli u priču o sazivanju sjednica i još jednom ću vas upozoriti sve na odredbe članka 67. Naravno da sam iznijela kada mislim, kao pojedinčano, kao zastupnik, ali članak 67. govori o sazivanju sjednica da predsjedatelj Doma u dogovoru sa zamjenicima predsjedatelja Doma ili na osobnu incijativu saziva sjednice Doma i predlaže dnevni red zastupnicima prema radnom planu. 12 Prelazimo na, Dragan Mektić, zastupnik, ispravka krivog navoda. Izvolite zastupniče.
Hvala predsjedavajuća i pozdravljam kolegice i kolege parlamentarce ovdje. Želim da kažem da sam naprosto sad zbunjen. Ja ne znam u čitavoj ovoj situaciji uopšte zašto i postavljam pitanje – zašto Parlament ne radi? Zbog čega mi ne rješavamo životna pitanja građana Bosne i Hercegovine, a svi uredno primamo plate, privilegije sve moguće koristimo itd.? Ja, ne ulazeći sada u raspravu o tome ko saziva sjednicu Parlamenta, da li predsjedavajući, da li članovi Kolegija, ali Vi ste predsjedavajuća rekli da se trebaju ispuniti pretpostavke. Pa daj ispunite pretpostavke da se sazove. Ko treba da ispuni te pretpostavke? Je li mi trebamo da ispunimo pretpostavke ili Vi trebate da ispunite pretpostavke te? Ako ne možete ispuniti pretpostavke, pa daj, sklonite se nek dođe neko drugi ko može da ispuni te pretpostavke da se održava sjednica Parlamenta, da raspravljamo ovdje o ... Mi kao da ne osjećamo nikakvu obavezu prema građanima ove države, kao da naši građani žive u izobilju i ne znaju šta će više od tog izobilja, kao da nemaju nikakvih problema, da rješavamo čitavu tu situaciju i to sve. Posebno sam se, povod mi je bio to što ste Vi rekli – trebamo ispuniti pretpostavke za održavanje sjednice, pa ispunjavajte pretpostavke, ko vam brani da ne ispunjavate pretpostavke. Hvala.
Zahvaljujem. Zastupnik Branislav Borenović, ispravka krivog navoda. Izvolite zastupniče.
Hvala. Moram reagovati na ova brojna pitanja koja dolaze iz vladajuće koalicije. Kolega Osmanoviću, pa valjda Vi znate raulog zašto Vaš koalicioni partner iz SNSD-a ne dolazi na sjednicu. Ja koliko znam 06. decembra kad smo bili u istoj ovoj sali formirala se koalicija sastavljena od strane Vas iz Vašeg Kluba SDA, iz Kluba HDZ i dva kluba SNSD-a. Izabrali ste Kolegijum ovog Parlamenta, vi ste odmah nakon toga izabrali i Dom naroda, direktno vi, u kojem ste dali mogućnost da SNSD ima četri od pet srpskih delegata i dali mogućnost valjda indirektno, koliko sam upoznat, da ima HDZ četri od pet hrvatskih delegata. To je legitimno pravo vaše i ja to apsolutno pozdravljam. Vaša je odluka da formirate novu skupštinsku većinu koju čine dominantno tri političke stranke i vi treba da nam date odgovor zašto vaš koalicioni partner kojeg ste direktno birali i u Narodnoj skupštini Republike Srpske ne dolazi, ne radi, i zašto vi to vješto iz ove koalcije prikrivate, zašto vi to radite na taj način, ja mislim da javnost treba da zna. Ako ste preuzeli odgovornost, a treba da preuzmete, imate većinu u ovom Domu, nemojte da se krijete jedni iza drugih, nego snažno izađite i saopštite.
Molim Vas, dnevni red.
Ispravka krivog navoda, morao sam odgovoriti. Hvala. 13
Zahvaljujem. Zastupnik Adil Osmanović, ispravka krivog navoda. Izvolite zastupniče.
Hvala predsjedavajuća. Pa, evo, obzirom da smo se već prebacili na taj politički teren, mi smo, kolega Borenoviću, danas koalicioni partneri u Vijeću ministara, prema tome, imajte to na umu, ne znači da sutra opet nećemo biti koalicioni partneri, a ne znači ni da ćemo biti, vodite računa o težini izgovorene riječi. Kad je u pitanju podrška poslanika Stranke demokratske akcije u Narodnoj skupštini Republike Srpske tačno je da ste vi od nas tražili da mi podržimo vašeg počasnog predsjednika, čini mi se, je li, gospodina Mladena Ivanića u Dom naroda. Dozvolite, to je naša procjena, mi pravimo političke procjene, ali imajte na umu da mi danas u Narodnoj skupštini Republike Srpske imamo svega dva poslanika Stranke demokratske akcije, mi nismo taj kapacitet koji možemo niti nešto posebno pomoći pri izboru delegata, niti možemo nešto posebno to zaustaviti. Prema tome, iznositi takve, da kažemo, nekorektne teze, evo, kad se usvaja sam dnevni red je, rekao bih najblaže, neprimjereno. Možemo otvoriti političku raspravu, ali ne znači da mi sa PDP-om, kao što sam rekao ponavljam se, nećemo sutra biti možda koalicija, a ne znači ni da ćemo više ikad biti koalicija, je li tako? Hvala.
Zahvaljujem. Zastupnik Branoslav Borenović, ispravka krivog navoda, ako se ne varam, treća. Nemate pravo uvaženi zastupniče. Zastupnik Predrag Kožul, rasprava. Izvolite zastupniče.
Zahvaljujem predsjedavajuća. Kolegice i kolege, svi uvaženi gosti, evo i ja vas srdačno pozdravljam na današnjem zasjedanju. Ja ću se za razliku od većine kolega pokušati držati zaista dnevnog reda i u svojoj raspravi pokušati dodatno obrazložiti zašto je kolega Lovrinović u ime Kluba, kojem i ja pripadam, predložio ovu intervenciju u dnevni red kako je predložio. Naime i ja se ako ništa u jednoj stvari mogu složiti sa većinom ili sa svim današnjim ovdje govornicima, da je stanje u pravosuđu loše i da imamo tu ozbiljnih problema, ali za razliku od nekih kolega koji su i predložili današnju sjednicu i ovakav dnevni red, mi iz Kluba HDZ-a na to već dugo i trajno upozoravamo. Unutar nadležnosti ovog Parlamenta kroz sve prošle godine kada smo god imali izvješće pravosudnih tijela na ovom Domu upozoravali smo na loše stanje u pravosuđu, upozoravali kroz ta izvješća na probleme u tom stanju i redovito smo imali jednu ozbiljnu rezervu prema tim izvješćima, rekao bih, za razliku od većine klubova i kolega koji su današnju točku stavili na dnevni red. Dakle, to stanje je dugoročno, odnosno već dugo i trajno ozbiljno i ono je zaista jedan od ozbiljnih razloga jedne društvene krize u Bosni i Hercegovini, ali za 14 današnju točku dnevnog reda ovako predviđenu, već je ovdje rečeno, mi niti imamo relevantnih materijala, niti relevantnih sugovornika. Na ovaj način sazvana hitna sjednica po ovoj točki dnevnog reda neće uroditi rezultatima, dapače sasvim sam siguran da će ono što se ovdje eventualo bude rezultat, eventualno u smislu zaključaka ili bilo čega drugog, biti potpuno neproduktivno, čak i kontraproduktivno i da će biti samo dolijevanje ulja na vatru na trenutnu situaciju u pravosuđu, na trenutnu krizu pravosuđa, na trenutne probleme koji su tu jasni i koji se politiziraju. Ako želimo zaista ovu temu obraditi, a ne prelazeći onu tanku crtu koja znači miješanje ove zakonodavne vlasti u sudbenu, sudsku,vlast, mi ovakvu raspravu moramo ozbiljno pripremiti i na razini Vijeća ministara, ovog u tehničkom mandatu ili da i još bolje, onog koje će raditi u punom kapacitetu i u punom legitimitetu u skladu sa rezultatima izbora i u skladu sa sastavom ovog Doma i tada ćemo moći donositi zaključak koji će nešto značiti i [[govornik se upozorava na vrijeme]] tada ćemo vezano za točku dnevnog reda upravo onako kako ona glasi, a tiče se preporuka Evropske komisije vezano za ovu točku, moći donijeti zaključke koji će nešto značiti i koji će nešto vrijediti, koji će nešto eventualno popraviti. I ne samo da će zaključci [[govornik se upozorava na vrijeme]] mislim biti kontraproduktivni vezani za ovako nepripremljenu točku dnevnog reda u ovakvoj atmosferi vezanoj za ovu temu, nego će ova točka, evo, i već je, kontaminirati ovu drugu točku dnevnog reda [[govornik se upozorava na vrijeme]] za koju mi danas imamo donekle relevantne materijale i donekle relevantne sugovornike, makar ja mislim da je jedan ozbiljni problem ovog Parlamenta, a ovdje je to već spomenuto, da imamo sugovornika koji je
Vrijeme, molim Vas.
u dvojakoj ulozi u ovom Parlamentu, ispričavam se. I zato mislim da kod ove točke dnevnog reda, druge, gdje imamo konsenzus, gdje mi nećemo operativno puno napraviti našom raspravom, ni pomoći, ali možemo dati potporu svima onima koji rade vezano za migrantsku krizu bilo koje poslove i svima onima koji su direktno pogođeni što se tiče migrantske krize i bilo bi daleko bolje da se fokusiramo na ovu točku dnevnog reda, a ovu prvu točku dnevnog reda, sve to se tiče nje u skladu sa našim nadležnostima, dobro pripremimo, damo prostor da se dobro pripremi i onda o njoj raspravljamo.
Hvala. Zastupnik Saša Magazinović, povreda Poslovnika. Izvolite zastupniče.
Zahvaljujem predsjedavajuća Član 68. on detaljno objašnjava sazivanje hitne sjednice i Vi ste postupili po tom članu i sazvali, ali on također kaže da materijal može biti podijeljen i na samoj sjednici. Materijal za ovu tačku dnevnog reda, što se tiče nas kao ljudi koji su je inicirali, može biti i novinski članak i Vi to dobro znate, i svi oni koji su duže u Parlamentu. Dakle, materijal za sjednicu, nema, nigdje nije propisan Poslovnikom, novinski članak može biti materijal i on se kao takav mora uvažiti i sjednica se može održati. Imali smo mi takvih slučajeva gdje su nam novinski članci bili materijal za sjednicu i meni je malo uvrijedljivo kad se jedan, ja hoću da vjerujem da je ozbiljan materijal, Izvještaj o radu VSTV-a za prošlu godinu, nipodaštava kao dobra osnova za 15 raspravu. Donesite vi još šta mislite da treba, ali ja postavljam pitanje – ko je u ovoj državi ministar privrede, pravde, izvinite? Grubeša. Šta je rekao on do sada o ovome svemu što se dešava u pravosuđu? Ništa. Gdje je taj čovjek, je li i on na odmoru kao i Tegeltija? Što nije došao ovdje?
Samo se pozovite, koja odredba Poslovnika je povrijeđena.
68
U kom smislu, samo navedite da znamo.
U smislu da ga se pogrešno tumači i da nam se objašnjava da ovo ne može biti materijal. Dakle, šta je uradio, šta je predložio? Je li taržio od Vas, gospodine Zvizdiću, da bude hitna sjednica Vijeća ministara gdje će se raspravljati o stanju u pravosuđu? Nije. Gdje je danas čovjek? I nakon što ništa nije uradio, onda Klub iz koga on dolazi, ministar pravde, kaže da nije ovo baš najbolji materijal i hajmo to dalje odlagati. Ja vas pitam, da se ne daj Bože slučaj Memić, ne želim nikom ništa loše, zove drugačije i da taj slučaj nosi prezime nekog od političkih lidera, da se, ne daj Bože, nekome tako nešto desilo ko je politički uticajan, bi li se to razvlačilo ovako, bi li se ti ljudi izluđivali, bi li se i danas bilo nepoznato ko je ubio Davida Dragičevića? Ne bi, država bi se prevrnula naopako da se to dokaže, ali sad hajmo, hajmo dalje odlagati, nije to u redu.
Zahvaljujem zastupniče i konstatiram u skladu sa Poslovnikom da se Vi zlouptrijebili jer ste sami kazali da je sjednica u skladu sa ovim člankom zakazana i da sadrži, ali naravno, na sjednici ima pravo od zastupnika u okviru rasprave o dnevnom redu raspravljati o ovim točkama. Zastupnik Dragan Mektić, ispravka krivog navoda. Izvolite zastupniče.
Hvala predsjedavajuća. Ja bih se odredio nešto prema ovoj diskusiji i što je govorio gospodin, poslanik Kožul. Vidite, ja bih zamolio ovaj Parlament da svi budemo zaista toliko ozbiljni i odgovorni da ne dođemo u situaciji da građani ove države uzimaju stvar u svoje ruke. Ja mislim da mi trebamo i da smo trebali već davno da ovaj krupan problem nefunkcionisanja pravne države, vladavine zakona, korupcije i kriminala u pravosuđu već davno raspravimo i preduzmemo određene, da kažem tako, mjere i radnje i mehanizme da to počne da funkconiše. Ne vidim ja razlog sada ovdje, kako je rekao gospodin Kožul, da nas neko ovdje pripremi, da nam neko nešto dostavi itd. pa neće nas Savjet ministara pripremati ovdje. Pa zar nije dovoljna priprema i preporuke Evropske komisije kojih ima preko deset preporuka koje govore da je stanje u pravosuđu katastrofalno. Pa zar nije dovoljan materijal Izvještaj OSCE-a koji kaže da se pravosuđe Bosne i Hercegovine uopšte na adekvatan način bavi i da nema nikakve efikasnosti kada je u pitanju vladavina zakona i pravna država. Zar nije materijal kada je neki dan Wigemark, šef Delegacije 16 Evropske komisije, izašao i javno rekao da se u Bosni i Hercegovini putem korupcije gubi preko milijardu konvertibilnih maraka. Pa kakav nam još materijal treba. Zar nas, poslanike, terba neko da priprema, zar se ne trebamo mi sami pripremati kroz izvještaje Evropske unije, kroz preporuke Evropske unije, kroz [[govornik se upozorava na vrijeme]] izvještaje OSCE-a itd. Pa dajte molim vas, ako želimo da budemo odgovorni, da se bavimo ovim problemom, hajmo rješavati ovaj problem.
Zahvaljujem. Prelazimo na rasprave o dnevnom redu. Zastupnik Zlatan Begić, izvolite zastupniče.
Poštovana predsjedavajuća, uvažene kolegice i kolege sva vas lijepo pozdravljam. Dakle, djelimično je tačno da su materijali takvi kakvi su, potpuno je tačno da mi danas nemamo ovdje predstavnike pravosudnih institucija, niti nosioce izvršnih funkcija u vezi sa pravosudnom funkcijom, međutim, to govori o krizi, pa i o poziciji ovoga predstavničkog tijela. Parlament, od riječi parlare – diskutovati, razgovarati, pričati, ovo tijelo tome služi, na kraju krajeva kolega Arnaut je jako lijepo pojasnio šta sve može biti plod te rasprave, koje sve mehanizme ovo tijelo posjeduje. Pitanje je da li će ovo tijelo posezati za tim mehanizmima, pa i u situaciji ako je stanje nejasno, ako fali dodatnih informacija, ako nisu prisutni ili nazočni predstavnici pravosudnih institucija, ovo tijelo čak ima mehanizme da ispravi i takvu vrstu ponašanja na način da formira istražnu komisiju, na način da ta komisija obavi javno saslušanje, sve u skladu sa odredbama Poslovnika. Dakle, pitanje je kako ćemo se mi pozicionirati u odnosima sprem pravosudne i izvršne grane vlasti. Mi smo tri ravnopravne grane vlasti, s tom razlikom što mi imamo neposredni legitimitet, odnosno predstavnici smo narodnog suvereniteta pa imamo pravo i postavljati pitanja i vršiti analizu, a ne daj Bože da nam ko još i zabrani ovdje da pričamo, da, o aktuelnoj problematici, tek to je stvar koja je nemoguća. Ono što je ovdje sasvim jasno jeste intencija da se u ovom tijelu ne razgovara dok se ne poravnaju neke stvari koje se tiču izvršne grane vlasti, neću ulaziti u ove neke druge motive, nije mi to doista namjera, a držeći se dnevnog reda, a budući da smo na neki način dovedeni u ovu situaciju da na hitnim sjednicama raspravljamo o ovako važnim pitanjima, evo ja vam najavljujem u narednih nekoliko dana, najvjerovatnije ćete dobiti zahtjev za hitnu sjednicu o stanju u Predstavničkom domu Parlamentarne skupštine BiH i neodržavanju i neradu ovoga tijela. Ja vam zahvaljujem, još jednom vas molim da pokažemo dozu ozbiljnosti, stanje nije dobro vi to i sami znate, ne može nama niko zabraniti, ne da nam ne može zabraniti, mi imamo pravo i dužnost ovdje da diskutujemo o svim pitanjima. Ako ima nešto da nam nije jasno, ako nam fali informacija ovaj Poslovnik i ustavna pozicija ovoga tijela dozvoljava, dakle postoje institucionalne mogućnosti sve te informacije ovo tijelo i da pribavi na jedan potpuno institucionalan način, samo je pitanje hoćemo li mi ući u diskusiju i u donošenje takve vrste zaključaka ili ćemo jednostavno presjeći i potpuno podrediti ovaj uvaženi Dom nekim drugim procesima [[govornik se upozorava na vrijeme]] i njihovom okončanju. Hvala lijepo. 17
Hvala zastupniku. Zastupnik Branislav Borenović, rasprava. Izvolite zastupniče.
Hvala. Pa evo mi smo došli danas u situaciju da raspravljamo o ovakvom dnevnom redu upravo iz razloga zato što skupštinska većina, ponavljam, nije završila posao koji je započela prije nekoliko mjeseci i nije učinila taj napor i nema potrebe da se iko ovdje ljuti, ja samo govorim o činjenicama i argumentima da postoji kvalifikovana većina koja je započela proces izbora skupštinskog Kolegijuma, koja ima većinu i u ovom Domu i u Domu naroda Parlamentarne skupštine BiH i mi se nalazimo u ovakvoj situaciji danas da poslanici koriste poslovničku mogućnost da na dnevni red stave izuzetno važna aktuelna pitanja koja brinu brojne građane, ali i cijelu javnost u Bosni i Hercegovini, i u Republici Srpskoj i u Federaciji BiH. I ne vidim potrebu da se ovdje traže izgovori za nešto što su jasne činjenice. Ja mislim da je ovo, ako ništa drugo, odgovorno ponašanje poslanika koji su potpisali ovu inicijativu i koji i na taj način žele da ukažu da je vrlo važno da se taj konačan proces konstituisanja zajedničkih institucija Bosne i Hercegovine, posebno ovdje u Parlamentarnoj skupštini BiH završi što prije. I uopšte nema potrebe da se ovdje traže neke vrste izgovora za nešto što su jasne činjenice. Tri političke strane imaju većinu, izabrale su Kolegijum, izabrale su većinu u Domu naroda Parlamentarne skupštine BiH i treba da taj posao završe da možemo nesmetano da radimo. Dolazimo u jednu, po meni, nevjerovatnu, apsurdnu situaciju koja je atipična, koja ne postoji nigdje u svijetu samo kod nas, da vladajuća većina blokira rad Parlamenta, bukvalno blokira rad Parlamenta, to nema nigdje, to ili radi opozicija ili radi narod ili radi, ne znam, neko treći, ali ovo je jedinstven primjer da vladajuća većina blokira rad Parlamenta i sad još traži izgovor zašto mi ne treba da raspravljamo o stanju u pravosuđu ili o migrantskoj krizi. I to se tiče svih i ovo nema veze i dobro je što je ova rasprava, koliko sam imao priliku da vidim i čujem iz svih ovih diskusija, ipak vrlo konstruktivna će biti i daće određene smjernice, određene preporuke ili stavove poslanika po ovim pitanjima.
Zahvaljujem. Zastupnik Nikola Lovrinović, povreda Poslovnika.
Zahvaljujem predsjedavajuća. Dakle, već sam mislio nekoliko puta da se javim, ali evo, na primjeru ono što su govorili kolega Begić i kolega Adilović ili mnogi drugi, ovaj, upravo je znak da je ova sjednica trebala samo da se raspravlja o tome šta radi i ne radi Parlament, a ne točka dnevnog reda koju sam ja predložio da se skine jer nije danas pripravljena. A gospodin Mektić koji također to zlorabi i nekoliko puta govori o načinu rada Parlamenta i o pravu i pravosuđu i sudstvu, ali gospodine istodobno obnašate dužnost i ministra i zastupnika, podnesite ostavku pa pričajte kao zastupnik. Dakle, istodobno Vi kršite Ustav i zakone ove države. Prema tome, dajte ako ćete o tome da pričate onda kažite korektno kako jeste. Ja sam predložio da se ova točka skine s dnevnog reda zato što po meni nije priprema dobra za nju, mogao je bilo tko donijeti šta, oni koji su je sazvali mogli su donijeti materijal i bolji i gori, nemam ništa protiv, ali treba dobra priprema za ovu 18 raspravu i za tu sam raspravu ali ne danas i ništa više. Dakle, nije mi jasno zašto sad pričate o tome zašto Parlament ne radi, ko je parlamentarna većina, kako će raditi Parlament, evo što je rekao kolega Begić, sazovite pa stavite takvu točku dnevnog, pa ćemo i o tom raspravljati. Ovdje je prijedlog da se skine točka dnevnog reda, a ne da ulazite u suštinu. Hvala lijepo.
Zahvaljujem. Zastupnik Dragan Mektić, rasprava. Izvolite zastupniče.
Hvala predsjedavajuća. Ja ne znam postoji li ikakav način da se mi uozbiljimo, učinimo odgovornim i, da kažem tako, kao najviše zakonodavno tijelo preuzmemo odgovornost za sudbinu ovog naroda u Bosni i Hercegovini. Mi smo doveli građane u jednu bezizlaznu, tešku situaciju koji jedini izlaz za sve ovo rješenje bježanje iz ove države. Između ostalog doprinos takvom ponašanju i takvoj činjenici je i neodgovornost i poslanika u ovom Domu i nerad poslanika u ovom Domu. A ko koliko radi i kako radi, ko gdje radi, gospodine Lovrinoviću, to ne možete Vi postavljati pravila ovdje
/nije uključen mikrofon/
ne možete postavljati pravila, možete postavljati pitanja.
/nije uključen mikrofon/
Molim vas nemojmo s mjesta dobacivati. Nastavite zastupniče.
Mogu li ja nastaviti?
Izvolite.
Hvala. Ovaj, ne možete Vi postavljati pravila kako će se ko ponašati, ako smo iole uređena pravna država i ako ćemo imalo držati do toga onda ćemo prepustiti da to utvrđeni normativni akti određuju. Ako je Zakon izborni, centralni izborni zakon i tumačenje Izborne komisije, rekao da u prelaznom periodu je takvo ponašanje, takav stav onda ne možete Vi da tražite da se neko ponaša drugačije. A drugu stvar ne možete pozivat samo mene, pozivajte, ima još poslanika, pa između ostalog ima poslanika iz Vaše političke partije koji su i ministri i poslanici ili zastupnici, kako god Vi to hoćete. A da, tako da ne možete uzimati sebi za pravo da 19 postavljate neka pravila ovdje koja su mimo zakona i smatram da to treba poštovati. I drugu stvar, smatram isto tako da danas ovu diskusiju po pitanju stanja u pravosuđu trebamo da nastavimo i trebamo zaista, još jednom kažem, da preuzmemo tu odgovornost, mislim da ako VSTV na ovakav način kako radi i polemiše sa čitavom državom o stanju i predstavlja se kao jedan otuđeni centar moći, mislim da mi onda moramo putem zakona, putem pravila i normi da uredimo stanje i uredimo odgovornost pravosudnog sistema za ovakvu situaciju u kojoj se nalazimo.
Hvala zastupniče. Zastupnica Mirjana Marinković-Lepić, rasprava. Izvolite zastupnice.
Ja pozdravljam sve prisutne i držaću se strogo, znači, rasprave o dnevnom redu. Smatram da ukoliko je neko s pažnjom pročitao i Izvještaj Visokog sudskog i tužilačkog vijeća, koji smo dobili uz prijedlog dnevnog reda, da je mogao naći temelje za diskusiju danas o stanju u pravosuđu, evo ja ću se aktivno uključiti kasnije ukoliko usvojimo ovakav dnevni red, ali i ovaj Izvještaj ako se pažljivo iščita i te kako može biti podloga za raspravu o stanju u pravosuđu. Hvala lijepo.
Zahvaljujem. Budući da nemamo više prijavljenih za raspravu o dnevnom redu, zaključujem raspravu o dnevnom redu. A sada, prema redosljedu, stavljamo prijedlog gospodina Nikole Lovrinovića da se sa današnjeg dnevnog reda skine točka 1. to je – Aktualna situacija u pravosudnim institucijama Bosne i Hercegovine s naglaskom na obveze iz preporuka Europske komisije. Molim vas da se pripremite za izjašnjavanje. Od ukupno 31 nazočni – za 4, protiv 23, suzdržanih 4, ne postoji opća većina. Konstatiram da nismo, da prijedlog za skidanje točke 1. nije usvojen. A sada vas molim da se izjasnimo o predloženom dnevnom redu, a to je Dnevni red 1. Aktualna situacija u pravosudnim institucijama Bosne i Hercegovine s naglaskom na obveze iz preporuka Europske komisije; 2. Informacija Vijeća ministara Bosne i Hercegovine o kontroli i upravljanju preljevom masovnog broja migranata i izbjeglica u Bosnu i Hercegovinu s osvrtom na aktualnu sigurnosnu i humanitarnu situaciju na području Unsko-sanskog kantona. 20 Molim vas da se izjasnimo. Od ukupno 29 nazočnih – za 24, protiv 3, suzdržana 2. Postoji opća ali ne postoji entitetska većina, mi nemamo trećeg člana Kolegija za usuglašavanje stoga moram sa žaljenjem konstatirati da u ovom trenutku nismo usvojili dnevni red 2. hitne sjednice Zastupničkog doma i ide na usuglašavanje, znači kada se za to stvore pretpostavke. ____________(?) [[nije uključen mikrofon]] Može, može, znači od ukupno 29 nazočnih – za 24, protiv 3, suzdržana 2. Postoji opća većina ali ne postoji entitetska većina u Republici Srpskoj, nemamo 1/3 glasova iz entiteta Republika Srpska. Konstatiram da ovaj prijedlog mora ići na usuglašavanje u skladu sa Poslovnikom i u ovom trenutku prekidam, znači, sjednicu, 2. izvanrednu sjednicu Zastupničkog doma. Hvala vam. Sjednica prekinuta u 11:25 sati.